Dôvodová správa

A. Všeobecná časť

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky o podmienkach vykonávania niektorých opatrení spoločnej organizácie trhu s mliekom a mliečnymi výrobkami podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. 
Návrh nariadenia vlády predkladateľ vypracoval z dôvodu potreby vykonať 
-	nariadenie Európskeho parlamentu a Rady (EÚ) č. 261/2012 zo 14. marca 2012, ktorým sa mení a dopĺňa nariadenie Rady (ES) č. 1234/2007, pokiaľ ide o zmluvné vzťahy v sektore mlieka a mliečnych výrobkov (Ú. v. EÚ L 94, 30. 3. 2012),
-	vykonávacie nariadenie Komisie (EÚ) č. 511/2012 z 15. júna 2012 o oznámeniach týkajúcich sa organizácií výrobcov, medziodvetvových organizácií, zmluvných rokovaní a zmluvných vzťahov podľa nariadenia Rady (ES) č. 1234/2007 v sektore mlieka a mliečnych výrobkov.
Viaceré ustanovenia týchto právne záväzných aktov EÚ vyžadujú podrobnejšiu úpravu vo všeobecne záväzných právnych predpisoch Slovenskej republiky a niektoré delegujú na členský štát právomoc upraviť niektoré otázky vlastným spôsobom, resp. ponechávajú mu možnosť upraviť ich odchýlne. Návrh nariadenia vlády upravuje podrobnosti o 
-	postupe Pôdohospodárskej platobnej agentúry  (ďalej len „agentúra“) pri kontrole plnenia podmienok na uznávanie a podávaní návrhov Ministerstvu pôdohospodárstva a rozvoja vidieka Slovenskej republiky na uznávanie organizácií, združení a medziodvetvových organizácií v sektore mlieka a mliečnych výrobkov, 
-	ich zmluvných rokovaniach o dodávke surového mlieka, ktorých úprava je nariadením Parlamentu a Rady delegovaná na členský štát, 
-	ich informačnej a oznamovacej povinnosti v súvislosti so zmluvnými rokovaniami, 
-	úlohách agentúry v konaní o uznávaní, pri súčinnosti s Protimonopolným úradom Slovenskej republiky a s príslušnými orgánmi iných členský štátov EÚ.
Predložený návrh nariadenia vlády upravuje podrobnosti o postupe agentúry pri uznávaní organizácií v sektore trhu s mliekom a mliečnymi výrobkami a o jej ďalších úlohách obdobne ako nariadenie vlády Slovenskej republiky č. 369/2008 Z. z. o podmienkach vykonávania niektorých opatrení spoločnej organizácie trhu s ovocím a zeleninou.
Niektoré ustanovenia uvedených právne záväzných aktov EÚ, ktoré nie je možné vykonať predloženým návrhom nariadenia vlády, sa vykonávajú návrhom zákona, ktorým sa dopĺňa zákon č. 491/2001 Z. z. o organizovaní trhu s vybranými poľnohospodárskymi výrobkami v znení neskorších predpisov a zákon č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka v znení neskorších predpisov. 
Navrhovaný dátum nadobudnutia účinnosti závisí jednak od dátumu, ktorým sa nariadenie Európskeho parlamentu a Rady (EÚ) č. 261/2012 uplatňuje v celom svojom rozsahu (3. október 2012), a jednak od dátumu uplatňovania vykonávacích nariadení Komisie, ktoré má Komisia vydať na základe nariadenia Európskeho parlamentu a Rady (EÚ) č. 261/2012 a ktoré vydala neskôr a bez ktorých nebolo možné nariadenie Európskeho parlamentu a Rady (EÚ) č. 261/2012 riadne vykonať už k dátumu jeho uplatňovania len v obmedzenom rozsahu (2. apríl 2012).
Predložený návrh nariadenia vlády nebude mať dopad na štátny rozpočet ani na rozpočty vyšších územných celkov a rozpočty obcí, zamestnanosť, životné prostredie a informatizáciu spoločnosti a na podnikateľské prostredie bude mať pozitívny dopad spočívajúci v rozšírení zmluvnej voľnosti pri rokovaniach o dodávkach surového mlieka ako aj negatívny dopad spočívajúci vo zvýšení regulácie, oznamovacej povinnosti a sankčnom zaťažení. 
Návrh nariadenia vlády je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.
Ministerstvo financií vzalo na vedomie, že návrh nebude mať dopad na rozpočet verejnej správy.

Doložka zlučiteľnosti
právneho predpisu s právom Európskej únie 

1.	Predkladateľ právneho predpisu: Ministerstvo pôdohospodárstva a rozvoja vidieka Slovenskej republiky 
2.	Názov návrhu právneho predpisu: Návrh nariadenia vlády Slovenskej republiky o podmienkach vykonávania niektorých opatrení spoločnej organizácie trhu 
s mliekom a mliečnymi výrobkami 
3.	Problematika návrhu právneho predpisu:
a)	je upravená v práve Európskej únie
-	primárnom
Tretia časť, Hlava III (Poľnohospodárstvo a rybné hospodárstvo) Zmluvy o fungovaní Európskej únie 
-	sekundárnom (prijatom po nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – po 30. novembri 2009)
1.	legislatívne akty 
Nariadenie Európskeho parlamentu a Rady (EÚ) č. 261/2012 zo 14. marca 2012, ktorým sa mení a dopĺňa nariadenie Rady (ES) č. 1234/2007, pokiaľ ide o zmluvné vzťahy v sektore mlieka a mliečnych výrobkov (Ú. v. EÚ L 94, 30. 3. 2012), 
 2.	nelegislatívne akty
1. Vykonávacie nariadenie Komisie (EÚ) č. 511/2012 z 15. júna 2012 o oznámeniach týkajúcich sa organizácií výrobcov, medziodvetvových organizácií, zmluvných rokovaní a zmluvných vzťahov podľa nariadenia Rady (ES) č. 1234/2007 v sektore mlieka a mliečnych výrobkov (Ú. v. EÚ L 156, 16. 6. 2012),
2. Vykonávacie nariadenie Komisie (EU) č. ......., pokiaľ ide o nadnárodnú spoluprácu a zmluvné rokovania organizácií výrobcov v sektore mlieka a mliečnych výrobkov 	
-	sekundárnom (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – do 30. novembra 2009)
Nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) 
(Ú. v. EÚ L 299, 16.11.2007) v platnom znení	
b)	nie je obsiahnutá v judikatúre Súdneho dvora Európskej únie.
4.	Záväzky Slovenskej republiky vo vzťahu k Európskej únii: 
a)	lehota na prebratie smernice alebo lehota na implementáciu nariadenia alebo rozhodnutia
Nariadenie Európskeho parlamentu a Rady (EÚ) č. 261/2012 sa uplatňuje od 2. apríla 2012, pričom články 126c, 126d, 185e a 185f nariadenia (ES) č. 1234/2007 sa uplatňujú od 3. októbra 2012.
Vykonávacie nariadenie Komisie (EÚ) č. 511/2012 z 15. júna 2012 o oznámeniach týkajúcich sa organizácií výrobcov, medziodvetvových organizácií, zmluvných rokovaní a zmluvných vzťahov podľa nariadenia Rady (ES) č. 1234/2007 v sektore mlieka a mliečnych výrobkov sa uplatňuje od 19. júna 2012.
Vykonávacie nariadenie Komisie (EU) č. ......., pokiaľ ide o nadnárodnú spoluprácu a zmluvné rokovania organizácií výrobcov v sektore mlieka a mliečnych výrobkov sa uplatňuje od .... 
b)	lehota určená na predloženie návrhu právneho predpisu na rokovanie vlády podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov
		bezpredmetné 
c)	informácia o konaní začatom proti Slovenskej republike o porušení podľa čl. 258 až 260 Zmluvy o fungovaní Európskej únie
V oblasti, ktorú upravuje toto nariadenie vlády, nebolo začaté konanie proti Slovenskej republike o porušení Zmluvy o fungovaní Európskej únie podľa čl. 258 až 260 Zmluvy o fungovaní Európskej únie v platnom znení.  
d)	informácia o právnych predpisoch, v ktorých sú preberané smernice už prebraté spolu s uvedením rozsahu tohto prebratia
bezpredmetné 
5.	Stupeň zlučiteľnosti návrhu právneho predpisu s právom Európskej únie:
Stupeň zlučiteľnosti - úplný 
6.	Gestor a spolupracujúce rezorty: 
Ministerstvo pôdohospodárstva a rozvoja vidieka Slovenskej republiky

Doložka
vybraných vplyvov

A.1. Názov materiálu: Návrh nariadenia vlády Slovenskej republiky o podmienkach vykonávania niektorých opatrení spoločnej organizácie trhu s mliekom a mliečnymi výrobkami 
        Termín začatia a ukončenia PPK: -  
A.2. Vplyvy:
	 Pozitívne 	 Žiadne 	 Negatívne 	
1. Vplyvy na rozpočet verejnej správy		x		
2. Vplyvy na podnikateľské prostredie – dochádza k zvýšeniu regulačného zaťaženia?	x		x	
3. Sociálne vplyvy		x		
– vplyvy na hospodárenie obyvateľstva,				
– sociálnu exklúziu,				
– rovnosť príležitostí a rodovú rovnosť a vplyvy na zamestnanosť				
4. Vplyvy na životné prostredie		x		
5. Vplyvy na informatizáciu spoločnosti		x		
 A.3. Poznámky
 Predložený návrh nariadenia vlády bude mať pozitívny vplyv na podnikateľské prostredie spočívajúci v rozšírení zmluvnej voľnosti pri rokovaniach o dodávkach surového mlieka ako aj negatívny vplyv spočívajúci vo zvýšení regulácie, oznamovacej povinnosti a sankčnom zaťažení.
 A.4. Alternatívne riešenia
 
A.5. Stanovisko gestorov

B. Osobitná časť

K § 1
Vymedzuje sa predmet úpravy nariadenia vlády. 
Viaceré ustanovenia právne záväzných aktov EÚ, ktoré sa týmto nariadením vlády vykonávajú, vyžadujú podrobnejšiu úpravu vo všeobecne záväzných právnych predpisoch Slovenskej republiky a niektoré ustanovenia delegujú na členský štát právomoc upraviť niektoré otázky vlastným spôsobom, resp. ponechávajú mu možnosť upraviť ich odchýlne (príslušné ustanovenia sú uvedené v poznámkach pod čiarou k odkazom v nariadení vlády). Nariadenie vlády upravuje v závislosti od príslušných ustanovení vykonávaných právne záväzných aktov EÚ podrobnosti o 
•	postupe agentúry  pri kontrole plnenia podmienok na uznávanie a podávaní návrhov  Ministerstvu pôdohospodárstva a rozvoja vidieka Slovenskej republiky (ďalej len „ministerstvo“) na uznávanie organizácií, združení a medziodvetvových organizácií v sektore mlieka a mliečnych výrobkov, 
•	zmluvných rokovaniach týchto subjektov o dodávke surového mlieka, ktorých úprava je nariadením Parlamentu a Rady delegovaná na členský štát, 
•	informačnej a oznamovacej povinnosti týchto subjektov v súvislosti so zmluvnými rokovaniami.
 
K § 2
Upravujú sa podrobnosti o postupe pri kontrole plnenia podmienok na uznávanie a pri podávaní návrhov  ministerstvu na uznávanie organizácií, združení a medziodvetvových organizácií v sektore mlieka a mliečnych výrobkov.
Predkladanie žiadosti o uznanie uvedených subjektov agentúre vyplýva z § 10 ods. 1 zákona č. 491/2001 Z. z. 
Žiadosť a jej prílohy musia na účely uznania organizácie a združenia a na účely kontroly plnenia podmienok ich uznania obsahovať údaje, ktorými žiadateľ preukáže, že je subjektom oprávneným na uznanie (odseky 2 a 3), t. j. spĺňa podmienku minimálneho počtu členov (§ 10 ods. 3 a 4 zákona č. 491/2001 Z. z.), má príslušnú právnu formu (podnik, družstvo alebo záujmové združenie právnických osôb, čo vyplýva z § 10 ods. 2 až 4 zákona č. 491/2001 Z. z.), vykonáva činnosť v sektore mlieka a mliečnych výrobkov, jeho členovia sú podnikateľmi (ak ide o členov organizácie), resp. už uznanými organizáciami (ak ide o členov združenia) a skutočne vykonávajú prvovýrobu alebo operácie a činnosti súvisiace s prvovýrobou surového mlieka. To sa primerane vzťahuje i na nadnárodné organizácie alebo združenia (odsek 4).
Žiadosť a jej prílohy musia na účely uznania medziodvetvovej organizácie a kontroly plnenia podmienok jej uznania obsahovať údaje, ktorými žiadateľ preukáže, že je subjektom oprávneným žiadať o uznanie (odseky 5 a 6), má príslušnú právnu formu, vykonáva činnosť v sektore mlieka a mliečnych výrobkov, jeho členovia sú podnikateľmi alebo záujmovými združeniami právnických osôb a predstavujú aspoň podiel 33 % na trhu s mliekom a mliečnymi výrobkami v SR v rámci hospodárskych činností, ktoré zastrešuje medziodvetvová organizácia, t. j. výrobu surového mlieka, resp. činnosti s ňou spojené, a spracovanie, obchod alebo distribúciu mlieka
Agentúra na základe kontroly splnenia podmienok žiadateľom podáva ministerstvu návrh rozhodnúť o uznaní alebo o neuznaní žiadateľa (čo vyplýva z § 10 ods. 6 zákona č. 491/2001 Z. z.); lehota na podanie návrhu je určená na tri mesiace odo dňa podania žiadosti, čo vyplýva z povinnosti členského štátu rozhodnúť o uznaní alebo neuznaní do štyroch mesiacov odo dňa podania žiadosti a z potreby dostatočne dlhej lehoty na posúdenie návrhu ministerstvom.
Na účely priebežnej kontroly plnenia podmienok uznania a prípadného odňatia uznania podľa § 10 ods. 6 zákona č. 491/2001 Z. z. sú dotknuté uznané subjekty povinné oznamovať agentúre zmeny skutočností a dokladov, na základe ktorých boli uznané (odsek 7).
 
K § 3
Upravujú sa niektoré podrobnosti o zmluvných rokovaniach uznaných organizácií a združení o dodávke surového mlieka, ktorých úprava je nariadením Parlamentu a Rady (EÚ) č. 261/2012 delegovaná, resp. ponechaná na členský štát, a o informačnej a oznamovacej povinnosti týchto subjektov v súvislosti so zmluvnými rokovaniami.
Na účely kontroly plnenia podmienky maximálneho objemu surového mlieka, ktorého sa môžu zmluvné rokovania týkať, na účely plnenia oznamovacej povinnosti SR voči Komisii a na účely ochrany trhu sú rokujúce organizácie a združenia povinné písomne oznámiť agentúre jednak celkový objem surového mlieka a jednak objem pripadajúci na jednotlivých členov, v ktorých mene sa rokuje, spolu s ich identifikačným číslom (odseky 1 a 2). To sa obdobne týka oznamovacej povinnosti organizácie a združenia, pokiaľ ide o objem surového mlieka skutočne dodaného na základe dohodnutých zmlúv (odsek 4). V prípade, že po podaní oznámenia podľa odseku 1 sa v dôsledku zvýšenia alebo zníženia počtu členov organizácie alebo združenia, v ktorých mene sa rokuje, zvýši objem mlieka, o ktorom sa rokuje, , je potrebné podať nové oznámenie podľa odseku 1, v ktorom sa zároveň aj uvedie dôvod a vysvetlenie, prečo sa toto nové oznámenie podáva (odsek 3).
Rokujúce subjekty oznamujú agentúre údaje o plánovanom objeme surového mlieka, ktorého sa majú rokovania týkať, na účely kontroly a plnenia úloh agentúry a Protimonopolného úradu SR najneskôr 15 dní pred začatím rokovania.
Zmluvné rokovania sa môžu týkať len tých členov rokujúceho subjektu, za ktorých nerokuje zároveň aj iná organizácia alebo združenie, ako to vyplýva z čl. 126c ods. 2 písm. d) nariadenia 1234/2007). 
 
K § 4
Implementačný odkaz.
 
K § 5
Ustanovenie o účinnosti 3. október 2012. 
Navrhovaný dátum nadobudnutia účinnosti je určený dátumom, od ktorého sa nariadenie Európskeho parlamentu a Rady (EÚ) č. 261/2012 uplatňuje v celom svojom rozsahu, t. j. vrátane článkov 126c, 126d, 185e a 185f (3. október 2012), a nie už od dátumu, v ktorom sa začalo uplatňovať len v obmedzenom rozsahu (2. apríl 2012), a to z dôvodu oneskoreného vydania vykonávacích nariadení Komisie, ktoré mala Komisia vydať na základe nariadenia Európskeho parlamentu a Rady (EÚ) č. 261/2012 a bez ktorých nebolo možné nariadenie Európskeho parlamentu a Rady (EÚ) č. 261/2012 riadne vykonať už k dátumu jeho obmedzeného uplatňovania (2. apríl 2012).
 
K prílohe
Uvádzajú sa právne záväzné akty EÚ, ktoré sa vykonávajú týmto nariadením vlády.